Aalborg Kommune skal have en ny politik for sin skolemad - og den skal være med fokus på god og nærende kost. Men samtidig er der skåret i antallet af ansatte i skolekøkkenerne. Derfor frygter Kost- og ernæringsforbundet, at der ikke er handling bag de ellers så fine ord.

Der er noget over mad lavet fra bunden. Dét synes man i hvert fald hos Kost- og Ernæringsforbundet. Derfor vækker det også bekymring hos kredsformand Marian Aagaard, at fem ansatte i skolekøkkener i Aalborg Kommune er blevet fyret under coronakrisen. - Minimum ni skoler har enten lukket deres skolemadstilbud helt ned eller reduceret det. Marian Aagaard frygter, at nedskæringerne går ud over børnenes indlæring og trivsel. - Det, vi ser typisk, er, at man mister koncentrationsevnen, siger Marian Aagaard. Gl. Hasseris Skole er en af de skoler i Aalborg Kommune, der har lukket skolekøkkenet på grund af corona. Her er man klar til at prioritere ordningen, når det igen bliver muligt at få mange børn til at stå i kø. - Det er med til at give sammenhold, det er med til at give sjæl. Der er også meget kultur omkring det, siger Jacob Larsen, der er skoleleder på Gl. Hasseris Skole. Men der er også et behov for at prioritere det økonomisk, for en skolebod går sjældent i nul, forklarer skolelederen. - Det er noget, man som ledelse og bestyrelse skal have en drøftelse omkring og prioritere om man vil lave et lille underskud på. Altså trække nogle af skolens ressourcer ind i. Det tænker jeg. Rådmand vil ikke love flere penge Kritikken fra Kost- og Ernæringsforbundet er man opmærksom på i Aalborg Kommune. Det fortæller rådmand Jan Thaysen. - Vi har elevernes trivsel i fokus, deres læring, men også at der kan være noget om social ulighed. Rådmanden erkender, at det kræver penge at drive et skolekøkken, der lever op til de flotte ord. Men han vil ikke love flere penge til området. - Vi prøver at justere i alle de greb, vi har at justere i, også at gøre forældre opmærksomme på den gode og sunde skolemad. Men et højere tilskud til skolebod kommer til allersidst? - Det kommer så som en mulighed, ja, til at understøtte den indsats, vi vil, siger Jan Thaysen.